Jonas Pavilonis

Jonas Pavilonis (1944 m. gruodžio 2 d. Dambavos k., Marijampolės r.) – choro dirigentas ir pedagogas.
Mokėsi Marijampolės internatinėje ir vaikų muzikos mokykloje. Pirmieji muzikos mokytojai buvo K. Gurevičius ir V. Pocius. Mokydamasis muzikos mokykloje, valtorna grojo moksleivių pučiamųjų orkestre. 1963 m. įstojo į Lietuvos valstybinę konservatoriją (mokėsi A. Baužinsko valtornos klasėje), grojo studentų pučiamųjų ir simfoniniame orkestre, bet netrukus buvo pašauktas į sovietų armiją.

Biografija

1964–1966 m. tarnaudamas Sovetske (Tilžėje), grojo profesionalų pučiamųjų orkestre klarnetu ir džiazo orkestre fortepijonu. Grįžęs iš kariuomenės, 1967–1972 m. choro dirigavimo studijas neakivaizdiniu būdu tęsė Lietuvos valstybinėje konservatorijoje (doc. J. Karoso klasė).
Nuo 1966 m. pradėjo vadovauti Alytaus rajoninių kultūros namų estradiniam ansambliui, 1967–1984 m. vadovavo rajkoopsąjungos moterų vokaliniam ansambliui, kuris buvo respublikinių „Sidabrinių balsų“ konkursų laureatas ir prizininkas. 1968–1972 m. vadovavo Alytaus mašinų gamyklos mišriajam chorui – parengė 1970 m. respublikinei dainų šventei ir konkurse pelnė prizinę vietą. 1983–1987 m. vadovavo Alytaus šaldytuvų gamyklos vyrų chorui ir 1984–1986 m. švietimo darbuotojų moterų chorui. 1986–1988 m. kūrybiškai dirbo su švietimo darbuotojų moterų vokaliniu ansambliu, tapusiu 1986 m. respublikinio „Sidabrinių balsų" konkurso laureatu.
Nuo 1993 m. Dzūkijos vidurinės mokyklos muzikos mokytojas ir vyresniųjų klasių merginų choro vadovas – parengė 1997 Lietuvos moksleivių dainų šventei ir 1998 m. II Pasaulio lietuvių dainų šventei Vilniuje.
Tačiau vaisingiausias ir ilgiausiai trukęs J. Pavilonio darbas yra su Alytaus miesto mišriuoju choru „Putinas“ (1981), kuriam pradėjo vadovauti 1973 m. (anksčiau choras priklausė kultūros namams) ir išugdė jį iki pavyzdingos choro studijos. Choras nuo 1975 m. parengtas visoms respublikinėms dainų šventėms, taip pat 1990 m. Lietuvos tautinei dainų šventei, 1994 m. I ir 1998 m. II Pasaulio lietuvių dainų šventėms Kaune ir Vilniuje. Pirmųjų ir kitų prizinių vietų jis pelnė respublikinių dainų švenčių, S. Šimkaus, Č. Sasnausko ir M. K. Čiurlionio konkursuose, liaudies dainų festivaliuose Panevėžyje. 1993 m. dalyvavo tarptautiniame chorų konkurse Švedijoje (Oskarshamno mieste), o 1997 m. XI tarptautiniame Stasio Šimkaus chorų konkurse Klaipėdoje. 1996 m. Vokietijoje su Braunschweigo miesto simfoniniu orkestru „Putinas“ atliko A. Dvoržako „Stabat Mater" – išleistos dvi plokštelės. Choras yra parengęs ir daugiau stambesnių kūrinių, koncertavęs daugelyje Lietuvos miestų ir miestelių, dalyvavęs įvairiuose kultūros renginiuose, dainavęs Rusijoje ir Lenkijoje.
J. Pavilonis – Trakų, Alytaus, Prienų, Varėnos, Veisiejų rajonų dainų švenčių ir 1994 m. I Pasaulio lietuvių dainų šventės Kaune dirigentas. 1989–1994 m. Lietuvos chorų sąjungos prezidiumo narys, yra Lietuvos muzikų draugijos narys, buvo Dainavos krašto pirmininkas, harmonizuoja ir aranžuoja dainas chorams bei vokaliniams ansambliams. 1985 m. apdovanotas Kultūros žymūno ženklu. Sūnus Dainius – pianistas.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.